Nakon dubrovačkog, i u šibenskom akvatoriju, točnije u akvatoriju nadomak otoka Murtera, pronađeno je više plastičnih paketa u kojima je bila umotana marihuana.

- Riječ je o paketima sa oko stotinjak kilograma marihuane koji su plutali u moru. Dio su uočili građani i prijavili policiji, a na drugi dio naišli su službenici Pomorske policije - kazala je Marica Kosor, glasnogovornica Policijske uprave Šibensko-kninske.

Prema njezinim riječima, pronađena marihuana poslana je na analizu u zagrebački Centar za ispitivanja i vještačenja. Ovaj slučaj prijavljen je Općinskog državnom odvjetništvu, a šibenska policija otvorila je kriminalističku istragu kojom će se utvrditi odakle potiče marihuana, odnosno na koji je način dospjela u more.